《春月阅报成诗寄呈方漕信儒孚若》
宋代·王迈

边耗遽如许，庙谟先定无。
书生良不武。夜半说长吁。
关与表余几，山阳援正孤。
黄尘号鬼魅，落日走猩鼯。
甲士疲鏖战，丁夫困转输。
临淮一带水，诸将万金驱。
宛地谁收马，延秋忌有乌。
毕魂空惨淡，曦鬼定揶揄。
公外英雄少，生来忠孝俱。
全将身作胆，曾以口降胡。
方喜规模伟，翻为文法拘。
正涂多植枳，公论冷如菰。
啮雪全初节，凌烟勉后图。
未应歌舞地，冷眼看侏儒。

作者简介：王迈(1184～1248) ，南宋诗人。字实之，一作贯之。自号臞轩居士。今福建仙游县园庄镇（旧称慈孝里）人。嘉定十年(1217)进士，经历南外睦宗院教授、漳州通判等职。为人刚直敢言，刘克庄曾以"策好人争诵，名高士责全"诗句相赠。后来他由于应诏直言，被台官弹劾而降职。淳□中，主持邵武军事务，死后追封为司农少卿。